तमाम कमियों के बावजूद फिल्म अंत तक दर्शकों को बांधकर रखती है. फिल्म को बहुत ही बड़े ग्रेंजर के साथ फिल्माया गया है. पर फिल्म कुछ ज्यादा ही लंबी हो गयी है. फिल्म की अवधि दो घंटे पचास मिनट है. इसे कम किया जा सकता था. फिल्म में एक दो गाने कम किए जा सकते थे. इंटरवल से पहले फिल्म धीमी गति से आगे बढ़ती है, जहां पर कसाव की जरुरत है. फिल्म में ‘ब्लड बैंक’ का मुद्दा जबरन ठूंसा हुआ लगता है. ओलंपिक में सुल्तान कुश्ती खेलकर गोल्ड मैडल जीतता है. विश्व चैंपियन भी बनता है. पर फिल्म में देश कहीं नहीं उभरता. कुश्ती के कुछ दांव पेंच तो निर्देशक ने अच्छे रचे हैं, पर धीरे धीरे यह फिल्म उनके हाथ से फिसल जाती है. इंटरवल के बाद ‘प्रो टेक डाउन’ के मैच का मसला पूरी तरह से बनावटीपन का अहसास देता है. कुश्ती जहां मिट्टी से जुड़ाव का अहसास दिलाता है, वहीं ‘मिक्स मार्शल आर्ट’ तो खून का खेल बनकर उभरता है.